แนะรัฐดึงเอกชนร่วมบริหารค่ารักษาขรก.
กรมบัญชีกลางหวั่นค่ารักษาพยาบาลของข้าราชการพุ่ง แนะรัฐบาลดึงเอกชนร่วมบริหาร คาดปีนี้ยังคุมค่าใช้จ่ายอยู่ในระดับ 6 หมื่นล้านบาทได้
8 ก.ย. 2553

กรมบัญชีกลางหวั่นค่ารักษาพยาบาลของข้าราชการพุ่ง แนะรัฐบาลดึงเอกชนร่วมบริหาร คาดปีนี้ยังคุมค่าใช้จ่ายอยู่ในระดับ 6 หมื่นล้านบาทได้
นายพงษ์ภานุ  เศวตรุนทร์  อธิบดีกรมบัญชีกลาง เปิดเผยว่า ปัจจุบันค่าใช้จ่ายการรักษาพยาบาลของข้าราชการเฉลี่ยอยู่ที่ปีละ 6 หมื่นล้านบาท และเพิ่มขึ้นทุกปีเฉลี่ยปีละ 10% ซึ่งที่ผ่านมาราชการพยายามที่จะควบคุมค่าใช้จ่ายด้านนี้ โดยการเข้าไปตรวจสอบการเบิกจ่าย ไม่ให้เกิดการทุจริต ทำให้ปีนี้คาดว่าจะสามารควบคุมค่าใช้จ่ายให้อยู่ที่ระดับ 6 หมื่นล้านบาท เพื่อเป็นแนวทางในการลดงบประมาณของรัฐบาล ควรจะหาแนวทางในการบริหารจัดการแบบใหม่ เช่น อาจจะให้บริษัทประกันเข้ามามีส่วนร่วมด้านค่ารักษาพยาบาล 
“ปัญหาการคลังน่าเป็นห่วง ภาคเอกชนต้องเข้ามาช่วยงานด้านนี้ แม้แต่ประเทศสหรัฐอเมริกา ทางประธานาธิบดีโอบามา ได้ออกกฎหมายมาบังคับให้คนที่มีเงินออมทุกคนซื้อประกันสุขภาพ เพราะหากยังเป็นการอุดหนุนจากรัฐบาลทั้งหมด ระบบการคลังของเขาจะเจ๊ง เพื่อที่เขาจะได้มีเงินมาช่วยคนด้อยโอกาสได้มากขึ้น”นายพงษ์ภาณุ กล่าว
นายพงษ์ภาณุ กล่าวว่า บริษัทประกันควรจะพิจารณาถึงแบบกรมธรรม์ที่เหมาะสมกับข้าราชการโดยเฉพาะ ซึ่งในปีงบประมาณ 2554 จะให้ราชการสามารถเข้ารับการรักษาพยาบาลในโรงพยาบาลเอกชนได้ และรัฐบาลก็กำลังศึกษาถึงวิธีการเบิกค่ารักษาพยาบาลจากงบประมาณ และ บริษัทประกัน เพื่อลดภาระการคลัง แต่รูปแบบจะเป็นอย่างไรนั้น ยังไม่ได้มีการหารือกันอย่างเป็นทางการ
นายสาระ ล่ำซำ ประธานคณะกรรมการสภาธุรกิจประกันภัยไทย เปิดเผยว่า ภาคธุรกิจประกันไม่มีปัญหาเรื่องการบริหารค่ารักษาพยาบาล เพราะเป็นงานประจำที่ทำอยู่แล้ว โดยปัจจุบันมีการจ่ายค่ารักษาพยาบาลให้กับลูกค้าทั้งระบบประมาณ 2 หมื่นล้านบาท โดย 90% อยู่ในธุรกิจประกันชีวิต ที่เหลืออยู่ในธุรกิจประกันวินาศภัย หากรัฐบาลเปิดทางให้บริษัทประกันภัยเข้าไปช่วยก็พร้อมที่จะเข้าไปทันทีในนามของกลุ่มประกัน